Brits Krokodilboerdery –	Kobus Venter | Blink Boer
Die gesprek is nou lekker aan die gang en Kobus neem ons stap-vir-stap deur die proses. 'n Wyfie lê tussen 40 en 80 eiers per jaar. Sy is ekonomies wanneer 'n minimum van 35 velle hieruit geoes word. Die eiers gaan dan na 'n broeikamer vir 90 dae en dan begin die grootmaak. Na 3 jaar is die krokodil reg vir die mark. Baie interessant noem hy dat die temperatuur in die broeikamer die geslag van die krokodille bepaal – 28ºC gee wyfies en 32ºC gee mannetjies. In die natuur bepaal die wyfie self die geslag omdat sy weet dat die onderste en boonste gedeeltes van die eiers verskeie geslagte oplewer. Geen wonder dat hierdie diere so lank oorleef nie. 1
Die pensvelletjie is wat die mark wil hê – handsakke, beursies, gordels en skoene vir die eksklusiewe mark, met ander woorde boutiques. Die ideale grootte van die vel is 36cm tussen die skouertjies en die produkte gaan na Klein Karoo in Oudtshoorn en die oorsese markte. Die prys is nou goed as gevolg van die swak rand teenoor die dollar. Die vleis word deur goedgekeurde slagpales bemark.
Skielik kom ons op 'n baie interessante ding af. Kobus is eers huiwerig, maar na 'n gepor kry ons die storie uit hom uit. Hy maak diesel – bio-diesel om presies te wees! Die agtergrond is dat hulle mortaliteite van hoenderboerderye en slagpales kry om die krokodille te voer. Die oortollige vet van die hoenders word afgesny voordat dit aan die krokodille gevoer word en hy het iets raakgesien. Saam 'n familielid het hulle begin eksperimenteer deur die vet verder te prosesseer en die eindproduk is diesel! Hulle is nog besig met toetse en in kort kom dit daarop neer dat die vet 'n hele aantal liters diesel oplewer. Al sy trekkers is op die produk en dit werk. Ons belangstelling is behoorlik geprikkel en ons gaan weer kom kuier – hoe klink 'n bordjie "Chicken Diesel at wholesale prices"!
Hierdie besoek het maar weereens gewys dat ons trots kan wees op ons boere. Hulle aktiwiteite is wyd, baie wyd en hulle verhale is sukses op sukses.